Fikile gaan help om Somizi ‘te braai’ | Netwerk24
Fikile gaan help om Somizi ‘te braai’
Deur Simon Sonnekus 21 April 2018 09:47
Fikile Mbalula, oudminister van polisie en tans die ANC se verkiesingshoof, kry eersdaags die kans om sy lyf komediant te hou.
Fikile Mbalula toe hy nog die minister van polisie was. Foto: Lulekwa Mbadamane/ Daily Sun
Mbalula, wat bekend is om sy humor op Twitter en Instagram, gaan deelneem aan die Comedy Central Roast of Somizi (Mhlongo), Idols-beoordelaar en werklikheidsreeksster.
Die Roast word volgende Donderdag opgeneem en op 7 Mei uitgesaai.
’n Roast is ’n Amerikaanse programformaat waar ’n eregas, in hierdie geval Mhlongo, onder skoot kom.
’n Paneel spot met dié eregas om die gehoor te vermaak, maar ook om hulde aan hom te bring.
Ander Suid-Afrikaanse vermaaklikheidspersoonlikhede soos die komediant Schalk Bezuidenhout, Kurt Darren en Gareth Cliff neem ook deel. Cliff is die voorsitter van die paneel.
Die Comedy Central Roast of Somizi is die derde Suid-Afrikaanse Roast met Steve Hofmeyr wat in 2012 en Kenny Kunene wat in 2014 deurgeloop het.
Mhlongo is bekend om sy flambojante persoonlikheid. Benewens Idols was hy al te sien in twee werklikheidsreekse, Living the Dream with Somizi
en I Am. Hy is ook ’n choreograaf en ’n omroeper by MetroFM.
Hy is ’n pa, maar het onlangs verloof geraak aan sy vriend, Mohale Motaung. Hy het al gesê dat sy seksualiteit uitdagings aan hom bied.
Die kaartjies vir die opname, by die Lyric-teater by Gold Reef City, is uitverkoop.
Wuuuuuuuuuu SHEEEEM ngiyakuzwela @somizi pic.twitter.com/bqXQyOZWCj
— ANC Elections Head ( Chief ) (@MbalulaFikile) April 20, 2018
Meer oor: Roast | Comedy Central | Fikile Mbalula | Somizi Mhlongo
Kurt gaan ‘Idols’-beoordelaar ‘roast’
Schalk gaan Somizi ‘roast’